
Здравейте. Моля да ми разясните дали правилата, които СО прилага по отношение ред за погасяване на задълженията са законосъобразни.  

Лицето има задължения за няколко имота. Един от имотите има задължения от 2012 година, за които може да се позове на 5годишната погасителна давност.  

Изискването на СО е при позоваване на давността всички останалите задължения да се погасят в 14 дневен срок.  

В НАРЕДБА за определяне на размера на местните данъци на Столичен общински съвет и НАРЕДБА за определяне и администриране на местни такси и цени на услуги, предоставяни от Столична община, не е предвиден такъв срок, също не се споменава нищо за давността на задълженията.  

Също отново без да са уредени подобни правила в нормативната уредба СО изисква при наличие на няколко задължения от един вид, в случая имоти, те да се погасяват по години, а не по имоти. Пример за 3 имота със задължения от 2017 година, можеш да платиш единствени и само всички задължения за 2017 година или да внесеш сума, която да бъде разпределена между имотите от системата на общината.  

Съгласно чл. 169, ал. 3а от ДОПК, който гласи: „До заявяването им за принудително събиране задълженията за съответния вид, установени от общините, се погасяват по реда на възникването им, а когато се отнасят за една и съща година, лицето има право да заяви кое от тях погасява.” – тълкуването на текста, не дава ли право на длъжника да избере един от имотите и да покрие изцяло задължението за него за съответната година?  

Благодаря предварително! 


 

Ред за погасяване на задължения в Столична община
=================================================

 

Здравейте,


в такъв случай можете да погасите задълженията с банков превод, като в платежното можете да запишете точно основанието – задължения за еди-коя си година и имот, като от данъчното са задължени да приложат цитираната от Вас разпоредба на чл. 169, ал. 3а ДОПК и да вземат предвид посоченото в платежното нареждане.


Поздрави,  

адв. Николина Митова  

тел. 0898 303092




Здравейте адв. Митова.  

Тези “условия” се съобщават от служителите на касите на МДТ. Като при желание да се покрие изцяло задължение за 1 имот за година, те отказват. Така да се каже това са някакви неписани правила.  

Задълженията не са предмет на публично изпълнение.




Здравейте, Ина Стефчева,


не посочвате дали въпросния отговор от СО е в писмен вид, кой Ви го е предоставил, представлява ли индвидуален административен акт и пр. Освен това, не посочвате дали въпросните задължения са предмет вече на публично изпълнение или не, за да е приложима цитираната от Вас разпоредба от ДОПК. Съгласно ал. 3б на чл. 169 ДОПК с постъпила сума по сметката на публичния изпълнител за погасяване на предявени за събиране в Националната агенция за приходите публични вземания до започване на принудителното им събиране се погасява задължението, срокът за внасяне на което изтича най-рано към датата на плащането. Ако срокът за внасяне на две или повече публични задължения изтича на една и съща дата, те се погасяват съразмерно.  

Поздрави,  

адв. Николина Митова  

тел. 0898 303092


